Jabuli 79
Koko pi balle pa Jerucalem
1-Ai Lubaŋa, lurok gubino gumayo lobo pa lwakki woko;
gubalo ot meri maleŋ-ŋi woko;
gujwero Jerucalem woko odoŋ obur.
2Gubwoto kom luticci muto me acama pa winyo me polo,
dok gubwoto kom joni ma geni bot lee tim wek gucam.
3Guonyo remogi woko macalo gionyo pii,
orumo Jerucalem woko,
dok dano mo pe odoŋ ma onoŋo myero oyikgi.
4Rok ma gibedo i ŋetwa giloko lok aŋec i komwa,
ma giŋalowa dok gijwiyowa.
5Ai Rwot, kiniga bimaki nakanaka?
Nyo pi kare ma rom mene?
Akemoni ma nyek-ki bimedde kun waŋ macalo mac?
6Kiniga myero omaki i kom rok ma pe giŋeyi,
ki i kom ker ducu ma pe gilwoŋo nyiŋi!
7Gutyeko jo pa Yakobo woko,
gumiyo lobowa doŋ odoko obur.
8Pe icul kwor i komwa pi bal pa kwarowa;
wek kica omaki i komwa oyotoyot,
pien piny doŋ obwoyowa woko.
9Konywa, ai Lubaŋa lalarwa, pi deyo me nyiŋi;
larwa, dok iwek balwa,
wek dano gupak nyiŋi.
10Piŋo lurok myero gupeny ni,
“Lubaŋagi tye kwene?”
Cul kwor i kom lurok i nyimwa ma waneno
pi oyo remo pa luticci!
11Winy cur pa lumabuc;
gwok jo ma doŋ giŋolo kop me to i wigi ki tweroni madit-ti!
12Ai Rwot, cul kwor ma romo tyen abiro i kom jo,
ma gibedo i ŋetwa pi lok aŋec ma giyeŋ kwede.
13Ci wan lwakki, ma wan romini ma ikwayowa-ni,
wabimiyo pwoc boti nakanaka;
wabipako nyiŋi nakanaka,
wan ki likwayowa ducu.